《题孔正夫迂隐轩》
明代·钱宰

贫不过富儿门，达不谒达士庐。达士笑我隐，富儿嗤我迂。

所性倦俯仰，阔焉与世殊。野服谢簪绂，衡门薄轩车。

对酒不解饮，乃与陶潜俱。朝采篱下菊，夕钓江上鱼。

荣名如浮云，富贵非我图。隐显吾不知，迂叟方著书。

作者简介：（1299—1394）元明间浙江会稽人，字子予，一字伯钧。元至正间中甲科，时称宿儒。洪武初征修礼、乐书，授国子助教，进博士。后命订正蔡氏《书传》，书成赐归。有《临安集》。